Document ID: 32001D0378

Απόφαση της Επιτροπής
της 14ης Μαΐου 2001
για τη δεύτερη τροποποίηση της απόφασης 2001/327/ΕΚ περί περιορισμών στη μετακίνηση ζώων των ευπαθών ειδών σε σχέση με τον αφθώδη πυρετό
[κοινοποιηθείσα υπό τον αριθμό Ε(2001) 1438]
(Κείμενο που παρουσιάζει ενδιαφέρον για τον ΕΟΧ)
(2001/378/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
Εκτιμώντας τα ακόλουθα:
(1) Η κατάσταση ως προς τον αφθώδη πυρετό σε ορισμένα τμήματα της Κοινότητας ενδέχεται να θέσει σε κίνδυνο το ζωικό κεφάλαιο σε άλλα τμήματα της Κοινότητας λόγω της διάθεσης στην αγορά και του εμπορίου ζώντων δίχηλων ζώων.
(2) Όλα τα κράτη μέλη έθεσαν σε εφαρμογή τους περιορισμούς στη μετακίνηση ζώων των ευπαθών ειδών, που προβλέπονται στην απόφαση 2001/327/ΕΚ(3) περί περιορισμών στην μετακίνηση ζώων των ευπαθών ειδών σε σχέση με τον αφθώδη πυρετό και περί καταργήσεως της απόφασης 2001/263/ΕΚ της Επιτροπής, όπως τροποποιήθηκε από την απόφαση 2001/349/EΚ(4).
(3) Υπό το φως της εξέλιξης της νόσου και των διαπιστώσεων των επιδημιολογικών ερευνών που διενεργήθηκαν στα πληγέντα κράτη μέλη σε στενή συνεργασία με τα λοιπά κράτη μέλη, κρίνεται σκόπιμο να παραταθεί περαιτέρω η μετακίνηση ζώων μέσω σημείων στάσης και να διατηρηθούν για επιπρόσθετο χρονικό διάστημα ορισμένοι περιορισμοί στη μετακίνηση ευπαθών ζώων στην Κοινότητα.
(4) Ωστόσο, είναι δυνατή επίσης η ελάφρυνση ορισμένων περιορισμών που θεσπίστηκαν με την απόφαση 2001/327/ΕΚ.
(5) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 29 Μαΐου 2001, και τα μέτρα θα προσαρμοστούν, εφόσον κριθεί αναγκαίο.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/327/ΕΚ της Επιτροπής τροποποιείται ως εξής:
1. Οι παράγραφοι 1 έως 3 του άρθρου 2 αντικαθίσταται από τα εξής: "1. Την απαγόρευση της μεταφοράς ζώων των ευπαθών στη νόσο του αφθώδους πυρετού ειδών.
Με την επιφύλαξη των οδηγιών 64/432/ΕΟΚ, 91/68/ΕΟΚ και 92/65/ΕΟΚ του Συμβουλίου, η απαγόρευση αυτή δεν ισχύει για μετακινήσεις ζώων των ευπαθών στη νόσο του αφθώδους πυρετού ειδών από την εκμετάλλευση αποστολής:
- απευθείας ή μέσω κέντρου συγκέντρωσης σε σφαγείο για άμεση σφαγή.
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο και, στην περίπτωση ευπαθών στη νόσο ζώων, εκτός των βοοειδών και χοιροειδών, η μεταφορά υπόκειται στην έγκριση των αρμοδίων αρχών του τόπου αναχώρησης και προορισμού, ή
- Στην περίπτωση ζώων των ευπαθών στη νόσο ειδών, εκτός των βοοειδών και χοιροειδών, απευθείας ή μέσω ενός και μόνο κέντρου συγκέντρωσης σε μια άλλη εκμετάλλευση εντός της περιοχής ή σε έξι κατ' ανώτατο όριο εκμεταλλεύσεις προορισμού που βρίσκονται εκτός της περιοχής.
Στην περίπτωση μετακίνησης εντός του κράτους μέλους μέσω κέντρου συγκέντρωσης, η μεταφορά υπόκειται σε έγκριση των αρμοδίων αρχών του τόπου αναχώρησης καθώς και σε κοινοποίηση προς τις αρχές του τόπου προορισμού.
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο και η μεταφορά να υπόκειται στην έγκριση των αρμοδίων αρχών του τόπου αναχώρησης και προορισμού, ή
- στην περίπτωση βοοειδών και χοιροειδών, απευθείας ή μέσω κέντρου συγκέντρωσης προς μία άλλη εκμετάλλευση.
Στην περίπτωση διακοινοτικού εμπορίου, το κέντρο συγκέντρωσης πρέπει να είναι εγκεκριμένο.
Στην περίπτωση διακοινοτικού εμπορίου βοοειδών ή χοιροειδών που παραδίδονται για αποστολή από μία περιοχή κράτους μέλους, στην οποία εφαρμόστηκαν περιορισμοί σύμφωνα με το άρθρο 9 της οδηγίας 85/511/EΟΚ κατά τη διάρκεια των 3 τελευταίων μηνών πριν την πιστοποίηση, η μεταφορά υπόκειται σε έγκριση των αρμοδίων αρχών του τόπου αναχώρησης και προορισμού, ή
- για διαχείμανση σε καθορισμένους βοσκοτόπους.
Στην περίπτωση ευπαθών στη νόσο ζώων, εκτός των βοοειδών και χοιροειδών, η εν λόγω μετακίνηση υπόκειται σε έγκριση των αρμοδίων αρχών του τόπου αναχώρησης και προορισμού.
2. Η μετακίνηση ζώων που επιτρέπεται σύμφωνα με τις παρεκκλίσεις της παραγράφου 1, λαμβάνει χώρα υπό τον όρο ότι:
α) στην περίπτωση ζώων των ευπαθών στη νόσο ειδών, εκτός των βοοειδών και χοιροειδών, που προορίζονται για διακοινοτικό εμπόριο, κατά τη διάρκεια της μεταφοράς τα ζώα αυτά δεν έρχονται σε επαφή με ζώα που δεν ανήκουν στην ίδια εκμετάλλευση αποστολής, εκτός εάν τα ζώα αυτά:
- είτε αποστέλλονται για σφαγή, ή
- κατάγονται και προέρχονται από εκμεταλλεύσεις που βρίσκονται σε περιοχή ενός κράτους μέλους, στην οποία δεν έχουν τεθεί σε εφαρμογή περιορισμοί σύμφωνα με το άρθρο 9 της οδηγίας 85/511/ΕΟΚ κατά την ημερομηνία αποστολής και κατά τη διάρκεια 20 τουλάχιστον ημερών της περιόδου παραμονής που απαιτείται στην παράγραφο 3,
β) μετά από κάθε μεταφορά ζώντων ζώων, τα χρησιμοποιηθέντα οχήματα καθαρίζονται και απολυμαίνονται και προσκομίζονται αποδεικτικά στοιχεία σχετικά με την εν λόγω απολύμανση, και
γ) η μεταφορά των ζώων των ευπαθών ειδών προς άλλα κράτη μέλη επιτρέπεται μόνο μετά την παρέλευση 24 ωρών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού και στην περίπτωση ζώων των ευπαθών ειδών εκτός των βοοειδών και χοιροειδών, προς την κεντρική κτηνιατρική αρχή του κράτους μέλους διαμετακόμισης.
3. Στην περίπτωση που απαιτείται από την παρούσα απόφαση, οι αρμόδιες αρχές του τόπου αναχώρησης εγκρίνουν τη μετακίνηση ζώων των ευπαθών ειδών στον αφθώδη πυρετό μόνον εφόσον πληρούται ένας από τους ακόλουθους όρους:
- τα ζώα προορίζονται για το διακοινοτικό εμπόριο και έχουν παραμείνει στην εκμετάλλευση αποστολής επί 30 τουλάχιστον ημέρες πριν από την έγκριση, ή από την γέννηση στην εκμετάλλευση καταγωγής, στην περίπτωση που τα ζώα έχουν ηλικία μικρότερη των 30 ημερών, και στην περίπτωση ζώων των ευπαθών ειδών εκτός των βοοειδών και χοιροειδών, εφόσον κανένα ζώο των ευπαθών στη νόσο ειδών δεν έχει εισαχθεί στην εν λόγω εκμετάλλευση κατά τη διάρκεια της περιόδου αυτής,
- τα ζώα των ευπαθών ειδών, εκτός των βοοειδών και χοιροειδών, τα οποία προορίζονται για μετακίνηση εντός του κράτους μέλους αποστολής και έχουν παραμείνει στην εκμετάλλευση αποστολής επί τουλάχιστον 20 ημέρες πριν δοθεί η έγκριση, ή από τη γέννησή τους στην εκμετάλλευση καταγωγής, στην περίπτωση που τα ζώα είναι ηλικίας κάτω των 20 ημερών, και κανένα ζώο των ευπαθών ειδών δεν εισήλθε στην εν λόγω εκμετάλλευση κατά το διάστημα αυτό,
- τα ζώα προορίζονται για μετακίνηση εντός μιας περιοχής ενός κράτους μέλους,
- τα ζώα μεταφέρονται απευθείας σε σφαγείο προς άμεση σφαγή μέσω εγκεκριμένου κέντρου συγκέντρωσης."
2. Η ημερομηνία του άρθρου 4 αντικαθίσταται από την ημερομηνία "5 Ιουνίου 2001".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 14 Μαΐου 2001.

Labels: 0
3
8
6